Представа јавности о хомосексуалцима се променила са либерализацијом друштвених ставова крајем шездесетих година 20. века. Године 1969, у Њујорку је дошло до Стоунволске револуције која је означила почетак модерног покрета за геј права. Хомосексуални живот је у Мајамију ипак био веома затворен, а геј барови су били предмет честих рација. Године 1970, у Мајамију је основана "Метрополитанска црква", конгрегација за геј и лезбијке хришћане, која је привукла стотине парохијана. У граду је 1972. одржана "Демократска национална конвенција", и на њој је по први пут један геј политички активиста из Сан Франциска, Џим Фостер, одржао јавни говор о правима геј мушкараца и лезбијки. Џек Кембел је 1974. отворио у граду геј сауну која је била у саставу ланца "-{Club Baths}-". Када је полиција извршила рацију, он се побринуо да све оптужбе против ухапшених буду повучене. Поднео је и тужбу против полиције тражећи забрану даљег узнемиравања, а добио је и формално извињење од полиције. Чак се и приказивање геј мушкараца и лезбијки у локалним новинама променило: од предатора до неме, угњетене мањине. Године 1977, Мајами је био један од скоро 40 градова у САД који су донели уредбе о забрани дискриминације геј мушкараца и лезбијки.